## El Consell ratifica la contractació d’emergència de la vigilància dels documents procedents dels arxius afectats per la riuada traslladats a Fira València

*** Cultura destina a estes actuacions una dotació econòmica de 69.051 euros**

El Consell ha pres nota de la declaració d’emergència per part de la Conselleria d’Educació, Cultura, Universitats i Ocupació per a la contractació del servici de vigilància i seguretat dels documents procedents dels diferents arxius dels municipis de les zones afectades per la riuada que estan sent traslladats a Fira València per a la seua recuperació.

Estos arxius, de caràcter cultural, romandran en les instal·lacions de Fira València fins que puguen ser retornats a la seua localització original, una vegada s’hagen resolt les incidències de cada arxiu municipal que impedixen en l’actualitat allotjar estos documents amb la deguda seguretat per a la seua conservació.

Per a afrontar estes actuacions, la Conselleria destina un pressupost que ascendix a 69.051,31 euros, dels quals 9.864,47 se sufraguen amb càrrec al pressupost de l’exercici 2024 i 59.186,84, amb càrrec al de 2025.

En este moment les instal·lacions d’este recinte firal allotgen més de 4.000 béns mobles, fonamentalment llibres, cartografia i documents de les zones més afectades per les inundacions.

Allí, prop de 50 persones expertes en matèria de restauració i recuperació cultural, amb el suport del Ministeri de Cultura i coordinats per la Conselleria, duen a terme fonamentalment tasques de neteja i secatge de béns, perquè, posteriorment, estos puguen ser restaurats.

En este sentit, l’Institut Valencià de Conservació, Restauració i Investigació (IVCR+i) ja ha aconseguit salvar més de 3.000 documents d’arxius històrics, entre els quals 2.000 llibres, 400 plànols i manuscrits de Sedaví, Aldaia, Catarroja, Picanya, Alfafar, Algemesí, Massanassa i Paiporta, entre altres municipis afectats.

Fecha: 10/12/2024